
Politika az interneten, különös tekintettel a magyar politikai erők megjelenésére a Facebookon

A téma jelentősége elsősorban a közösségi média újszerűségében, aktualitásában és terjedelmében van. A Facebook egy amerikai alapítású ismeretségi hálózat, amely 2004-ben kezdte meg a működését és mára elérte világszerte az egymilliárd regisztrált felhasználót, Magyarországon pedig ez a szám négy és fél millióhoz közelít.
A mű célja bemutatni a politikai aktivitás alakulását hazánkban az elmúlt években, majd ezekből az adatokból prognózisok megállapítása a 2014-es választásokra nézve. Górcső alá kerülnek a közösségi oldalak előnyei és hátrányai, valamint az új kommunikációs alappá válása és az ebben rejlő lehetőségek. A kutatás során empirikus módszerekkel kerül bemutatásra, hogy a közösségi oldalak kinek kedveznek igazán a politikai térben, milyen hatással vannak a szavazókra és a hatásgyakorlás mennyiben tekinthető kölcsönösnek. Fő szempontok közé tartozik a vezető politikusok Facebook oldalainak elemzése, összehasonlítása, kiemelt jelentőséget tulajdonítva annak, hogy milyen kommunikációs, politikai és pszichológiai eszközei vannak annak, hogy releváns politizálás tudjon az interneten zajlani. Emellett közvélemény-kutató intézetek által napvilágra hozott adatokat állít szembe Facebookon nyerhető információkkal. A végső konklúzió rávilágít arra, hogy az online és offline világ sok esetben nem fedi egymást, amelynek számos oka van, azonban mégsem mehetünk el szó nélkül a social media jelentősége mellett.A pártok ideológiai meghatározottsága helyett az ügyek mentén szerveződő, az ideológiát csupán ennek kereteként értelmező politizálásnak van relevanciája. Erre a politikusok is ráéreztek és sokan hoztak létre saját oldalt a Facebookon a választásokkor, de az aktivitás csak ideig-óráig tartott, a kampány elteltével alábbhagyott ez a lelkesedés. A mű alapvető tézise, hogy a Facebook kiválóan alkalmas eszköz arra, hogy az emberek a politikusokban ne a „pártkatonákat” lássák, hanem saját egyéniségük váljon láthatóvá és ezáltal az egyéni kvalitásaik kerüljenek előtérbe, ami aztán mérvadó lesz a voksolásnál is. Eszerint a politikusok márkaként „építhetőek fel” és „adhatóak el”.
A Facebook az emberek zoon politicon természetére épül, amelynek segítségével a választópolgárok bevonhatóak az addig olyannyira távolinak tűnő politikai életbe, annak részeseivé, alakítóivá, és nem „elszenvedőivé” válhatnak. A beavatottság, fontosság, hasznosság és megszólítottság érzése óriási motivációs erő, amely új lendületet adhat a politikának.



